Щэнхабзэм и мыхьэнэмрэ къалэнымрэ
Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий Правительствэм и унэм щахуэзащ щэнхабзэмрэ гъуазджэмрэ я лэжьакIуэхэм. Абы кърихьэлIат КъБР-м ЩэнхабзэмкIэ и министерствэм и нэIэм щIэт къэрал IуэхущIапIэу къалэхэмрэ районхэмрэ щыIэхэм, творческэ, жылагъуэ зэгухьэныгъэхэм я лIыкIуэхэр.
Ар къыщызэIуихым, Iэтащхьэм къыхигъэщащ щэнхабзэмрэ гъуазджэмрэ я Iуэхур зытетыр ипэжыпIэкIэ гъэнэIуэн, абыхэм ехьэлIа гукъеуэхэр жыIэн, ахэр зэфIэха зэрыхъуным зэгъусэу егупсысын папщIэ зэIущIэр зэрызэхишар. Апхуэдэуи КIуэкIуэ Юрий щхьэхуэу тепсэлъыхьащ щэнхабзэ IуэхущIапIэхэм, къапщтэмэ, театрхэм, библиотекэхэм, музейхэм, къэфакIуэ гупхэм, щэнхабзэмкIэ унэхэм я мыхьэнэм, щIэблэр гъэсэнымкIэ, пщIэ зыхуэзыщIыж лъэпкъ узыншэу зыкъэтлъытэжынымкIэ абыхэм ягъэзащIэ къалэныр зэрыиным.
— Зи IуэхущIафэр лъэныкъуэ куэдкIэ зымыунэтI щэнхабзэм къэкIуэну лъэпкъ иIэкъым, — жиIащ абы.
Зи унафэщI, зи лэжьакIуэ IэнатIэхэм я Iуэху зыIут, зыхуэфI-зыхуэныкъуэ ягъэнаIуэу зэIущIэм къыщыпсэлъащ Къэбэрдей-Балъкъэрым ЩэнхабзэмкIэ и фондым и унафэщI Вэрокъуэ Владимир, КъБР-м и цIыхубэ усакIуэ Зумакуловэ Танзиля, уэрэдымрэ къафэмкIэ «Тэрч къэзакъхэр» къэрал IуэрыIуатэ ансамблым и балетмейстер икIи художественнэ унафэщI Бочаровэ Галинэ, Мэлбахъуэ Тимборэ и цIэр зезыхьэ Лъэпкъ библиотекэм и тхьэмадэ Емуз Анатолэ, Ткаченкэ Андрей и цIэр зезыхьэ СурэтыщI гъуазджэмкIэ музейм и унафэщI Ащхъуэт Ритэ, Кулиев Къайсын и цIэр зезыхьэ Балъкъэр къэрал драмэ театрым и режиссер нэхъыщхьэ Атмурзаев Магомет, Прохладнэ район администрацэм и Iэтащхьэм и къуэдзэ, щэнхабзэмкIэ къудамэм и унафэщI Лутов Алий, ЩоджэнцIыкIу Алий и цIэр зезыхьэ Къэбэрдей къэрал драмэ театрым и актрисэ КIэхумахуэ ФатIимэ, Художественнэ щIэныгъэ етынымкIэ методцентрым и унафэщI Бэрбэч Беслъэн, нэгъуэщIхэри.
ЗэIущIэм теухуа тхыгъэ ди газетым и къыдэкIыгъуэхэм ящыщ зым тетынущ.
ИСТЭПАН Залинэ.
